**Tillitsvalgtkonferansen 2025, Larvik**

**President Sverre Bromanders åpningstale**

Kjære tillitsvalgte, kolleger og medjurister

Det er en stor ære for meg å åpne denne konferansen – foran dere som hver dag utøver tillitsverv for vårt felles formål: Å styrke rettsstaten, arbeidsvilkårene våre og det faglige fellesskapet vi er en del av.

Jeg vil begynne med å si det helt tydelig: Takk.

Takk for engasjementet, for jobben dere gjør – og for at dere holder Juristforbundet levende, aktuelt og relevant.

Som bindeleddet mellom medlemmene der ute, og oss sentralt, er det dere som utfører den viktige jobben med å løfte saker fra grasrota og opp. Og saker tilbake igjen. Dere fungerer både som lyttepost og talerør – og den jobben dere gjør setter jeg, setter vi, umåtelig stor pris på.

«*De stater som er parter i denne traktat bekrefter på ny sin tro på formålene og grunnsetningene for De forente nasjoners pakt og sitt ønske om å leve i fred med alle folk og alle regjeringer. De er besluttet på å trygge sine folks frihet, felles kulturarv og sivilisasjon, som er bygd på grunnsetningene om folkestyre, individets frihet og rettens herredømme.*»

Er det noen som vet hvor dette er hentet fra?

*“The principles of democracy, individual liberty and the rule of law*”, heter det i den engelske teksten. «*Grunnsetningene om* *folkestyre, individets frihet og rettens herredømme*.» Å forsvare land bygd på grunnsetningene – prinsippene – om folkestyre, individets frihet og rettes herredømme (som er den norske oversettelsen av «rule of law»). Det er grunnen til at NATO ble opprettet i 1949. Det jeg leste er de første setningene i innledningen til Atlanterhavspakten fra 1949. NATOs «konstitusjon».

Vi jurister har ikke for vane å stikke oss frem, skille oss ut eller ta plass i det offentlige ordskiftet. Vår oppgave er å fremme rett, og hindre urett. Og de fleste av oss tenker at det kan gjøres i det stille. Men ofte holder ikke det. Det har ikke holdt før. Det holder i enda mindre grad nå lenger.

Dette året har vært preget av mye uro. For hva som skjer i USA, i verden, og i krigsrammede områder. Det har for mange av oss lenge virket som noe fjernt fra vår lille andedam i Norge. Kan virkelig hva som skjer i Sør-Kina-havet ha betydning for en fagforening i Norge? Har det noen betydning hva som skjer med Taiwan for våre medlemmers lønns- og arbeidsvilkår? Denne våren har vist oss at vi er nødt til å forberede oss på det uventede, også her hjemme.

Det er krig i Europa. Arnulf Øverlands dikt «Du må ikke sove» fra 1936 – som han selv omtalte som at han sendte ut et varselsrop – er på ny blitt aktuell som varselsrop:

«*Jeg roper i mørket - å, kunde du høre!
Der er en eneste ting å gjøre:
Verg dig, mens du har frie hender!
Frels dine barn! Europa brenner*!»

Deler av Europa brenner. Også rettsstaten brenner i mange land. I mange land vi opplever nærme oss, geografisk, kulturelt eller historisk, er rettsstaten under angrep. En samfunnsorden som bygger på lov og rett er under angrep. Til og med en verdensorden som bygger på lov og rett er nå under angrep. Angrep også fra den som vi «alltid» har sett på som en av de fremste forsvarerne – kanskje den fremste forsvarer – av en verdensorden som bygger på lov og rett. I det minste siden talen president Harry S. Truman holdt til den amerikanske kongressen i 1947 – kjent som Trumandoktrinen. I den proklamerte han at USA måtte se det som sin oppgave å støtte frie folk og nasjoner mot undergraving innenfra og militære trusler utenfra. Det er vanskelig å se at dagens USA lenger ser det som sin oppgave.

Få land har tjent så mye på en verdensorden som bygger på lov og rett som Norge. Også bokstavelig talt. Det er jo nettopp folkeretten som har gitt tilgang til, og råderett over, enorme oljerikdommer og enorme fiskeressurser.

Likevel har vi sovet. Vi har sovet for lenge. Jeg mener vi fortsatt ikke er helt våkne. Folk flest i Norge har i realiteten ikke tilgang til domstolene. Det blir for dyrt eller tar for lang tid å få saken avgjort. Ofte begge deler. Domstolene har knapt med ressurser. Folk flest har ikke råd til advokat. Fri rettshjelp er forbeholdt de få. I et stadig mer regelstyrt samfunn. Salærsatsene holdes nede. Domstolene prøver omtrent ikke forvaltningsavgjørelser. I et stadig mer regelstyrt samfunn. De aller, aller færreste kommuner har tatt seg råd til – eller bryet med – å ansette jurister som skal hjelpe de i barnevernssaker. I det som kanskje er det mest inngripende det offentlige kan gjøre overfor barna våre. Være seg om det er å ta barna fra familier hvor det ikke bør skje, eller ikke ta barna fra familier hvor barna absolutt ikke bør være.

Statsforvalterens kontrollfunksjon over myndighetsutøvelse ses på som unødvendig offentlig byråkrati. Folk flest ser ikke og skjønner ikke forskjellen på politi og påtalemyndighet. De tror det er det samme. Selv straffeprosessloven skiller ikke tydelig på disse. Jeg kunne fortsatt. Rettsstaten vår har veldig mange eksempler på at vi sover.

I april skrev jeg et innlegg i Juristen der jeg tok til orde for at «vi jurister må våkne og erkjenne vårt ansvar i samfunnet». Vi har fått nok advarsler nå. Vi må ikke sove!

Ikke bare som embetsjurister, saksbehandlere, advokater eller dommere – men som fagpersoner med en forpliktelse til å stå opp for rettssikkerhet, for kunnskap, og for en rettsstat som ikke kan tas for gitt.

Øst for oss har vi et land som har vist seg villig til å bryte krigens folkerett, gi blaffen i andre lands suverenitet og ta sivile liv for å oppnå det de ønsker. I vest har vi et land som lenge har vært vår nærmeste allierte og viktigste sikkerhetsgarantist, men som det siste halvåret har vist at det ikke lenger er pålitelig og forutsigbart – slik vi har vært vant til. Og som ikke lenger virker å være opptatt av å følge folkeretten – og kanskje langt mindre forsvare den.

Den dype freden er over, og da må også den dype søvnen ta slutt. «*Du må ikke sove.»!* Vi må ikke sove. Norge må ruste seg både militært, sivilt og økonomisk for krise og krig. Hva har så det med oss jurister å gjøre, spør kanskje noen seg. Hva har det med vårt forbund å gjøre?

Vel, vi har et samfunnsoppdrag som krever at vi bidrar til å opprettholde en rettsbasert samfunnsorden. Både i rolige, men ikke minst også i urolige tider. Det innebærer blant annet å bidra til *totalberedskapen* og *totalforsvaret.* Vi må ruste oss rettslig!

Totalforsvaret er samfunnet samlede motstandskraft. Det er det tradisjonelle forsvaret. og «alt annet» som utøver motstand eller gjør at motstand kan utøves – direkte og indirekte. Det er samfunnets samlede motstandskraft! Det er oss jurister, som utgjør mange av grunnstenene i sivilsamfunnet slik vi kjenner det. Våre medlemmer, dere tillitsvalgte, personifiserer rettsstaten vår.

I januar kom Totalberedskapsmeldingen, der regjeringen pekte ut tre hovedmål:

* Å forberede sivilsamfunnet på krise og krig
* Å sette sivilsamfunnet i stand til å motstå sammensatte trusler og
* Å sørge for et sivilt samfunn som understøtter militær innsats

Disse målene kan ikke realiseres uten at vi styrker – ikke svekker – rettsstaten og rettssamfunnet. Vi er en helt sentral del av samfunnets motstandskraft. Men samme melding omtalte domstolen kun to ganger. Ordet jurist finner du ikke i meldingen i det hele tatt. Heller ikke ordet advokat.

Juristers rolle i beredskapen er både å sørge for best mulig beredskap, samtidig som vi sørger for at beredskapen bygges og utvikles innenfor rettsstatens rammer. Vår jobb er å sørge for at maktutøvelse er lovlig, hensiktsmessig og underlagt tilstrekkelig kontroll og tilsyn. At vi ivaretar, beskytter, forsvarer samfunn bygget på «*folkestyre, individets frihet og rettens herredømme».* Vi **er** forsvarsverket.

I en krise er det avgjørende at rettsstaten ikke blir satt til side, men at den gir rammer for nødvendige tiltak. Vi kan ikke beskytte eller forsvare samfunnet ved å undergrave de prinsippene samfunnet er bygget på: «*folkestyre, individets frihet og rettens herredømme*».

Derfor mener jeg vi jurister må våkne, og være vårt ansvar bevisst. Jeg *forventer* at vi jurister våkner og er vårt ansvar bevisst! «*Du må ikke sove.»!* Fordi det handler om å bruke stemmen vår. Og når vi gjør det – sammen – da får det betydning. Det vet vi, fordi vi har sett det skje:

I fjor ble domstolenes uavhengighet skrevet inn i Grunnloven. Et vern vi har kjempet for i mange år – og som nå ligger der, med grunnlovens tyngde, til beskyttelse av rettsstaten. Fordi det er helt avgjørende at domstolene våre er frie, uavhengige – og utilgjengelige for politisk styring.

Og vi vet alle hvor nære det var at en ny sivilbeskyttelseslov ble presset gjennom – uten tilstrekkelig hensyn til rettssikkerhet, maktfordeling og forvaltningsrettslige prinsipper. Den ble heldigvis trukket – i siste liten – fordi fagmiljøer, organisasjoner og enkeltpersoner, også fra våre rekker, reiste seg og sa: Dette er ikke godt nok.

Det gjør inntrykk. Det gir tyngde. Og det viser at vi blir hørt – når vi snakker med faglig integritet og står samlet.

Men vi skal ikke være fornøyde. Vi skal ikke lene oss tilbake.

For rettsstaten er ikke et byggverk som blir ferdig. Den må vedlikeholdes. Den må forsvares. Og det gjør vi – hver eneste dag – i domstoler, direktorater, etater, organisasjoner, advokatkontorer, kommuner og forvaltningsorganer over hele landet. Men gjør vi nok? Dette arbeidet blir aldri ferdig! Det skal aldri hvile. Det må aldri hvile!

Derfor er det viktig at vi også arbeider for å bli *ett forbund*.

Vi har ulike jobber. Vi representerer forskjellige sektorer og fagområder. Vi har forskjellige utfordringer – og det er viktig at vi ser dem og anerkjenner dem. Men det som binder oss sammen, er sterkere enn det som skiller oss. Og det er bare som ett forbund vi får den slagkraften som dette arbeidet krever!

*Vi er jurister.*Vi forstår verdien av rettssikkerhet. Vi vet hva kunnskap betyr.

Et Juristforbund som favner bredt – men står samlet. Det er det vi skal være. Og det er det dere, som tillitsvalgte, bidrar til – hver eneste dag.

Så la meg avslutte slik jeg begynte; med å si *takk*.

Takk for at dere tar på dere tillitsverv – for at dere står i krevende saker, for at dere lytter, løfter og leder.

Takk for at dere er med på å gjøre Juristforbundet til en faglig og politisk stemme med gjennomslag.

Takk for at dere utøver motstandskraft. Takk for at dere forsvarer rettsstaten vår – hver eneste dag.

Og takk for at dere minner oss alle på at vi ikke bare er enkeltpersoner i hver vår sektor eller hver vår forening – vi er en del av noe større.

Vi er jurister. Vi ***er***motstandskraft. Og vi har et ansvar. La oss fortsette å ta det.

Takk for oppmerksomheten.